Il-Ħames Pitazz – Paragrafi 1581-1589 O Ġesu' tiegħi, Mgħallem tiegħi, jiena ngħaqqad ix-xewqat tiegħi max-xewqat li Inti kellek fuq is-salib: jiena nixtieq inwettaq ir-rieda qaddisa Tiegħek, jiena nixtieq il-konverżjoni tal-erwieħ; jiena nixtieq li tiġi adurata l-ħniena Tiegħek; jiena nixtieq li t-trijonf tal-Knisja jasal malajr; jiena nixtieq li l-Festa tal-Ħniena tiġi ċċelebrata fid-dinja kollha; jiena nixtieq il-qdusija tas-saċerdoti; jiena nixtieq li jkun hemm qaddisa fil-Kongregazzjoni tagħna; jiena nixtieq li l-Kongregazzjoni tagħna kollha jkollha spirtu kbir ta' ħeġġa għall-glorja ta' Alla u għas-salvazzjoni tal-erwieħ; jiena nixtieq li dawk l-erwieħ li jgħixu fid-djar tagħna ma joffendux lil Alla, imma jipperseveraw fit-tajjeb; jiena nixtieq il-barka ta' Alla tinżel fuq il-ġenituri tiegħi u fuq il-familja tiegħi kollha kemm hi; jiena nixtieq li Alla jagħti dawl speċjali lid-diretturi spiritwali tiegħi, u b'mod speċjali lil Patri An. U Dun So.; jiena nixtieq barka speċjali għas-Superjuri li jiena kont taħt id-direzzjoni tagħhom, u b'mod speċjali għall-Madre Ġenerali (Michael), għall-Madre Irene u għad-Direttriċi tan-Novizzi, Madre (Mary) Joseph. O Ġesu' tiegħi, jiena issa ngħannaq miegħi d-dinja kollha u nitolbok turi ħniena magħha. Meta Inti tgħidli, O Alla, li jkun biżżejjed, li r-rieda qaddisa Tiegħek ġiet imwettqa għal kollox, imbagħad, Feddej tiegħi, flimkien miegħek, jiena nerħi ruħi f'idejn il-Missier tas-Sema, mimlija fiduċja fil-ħniena Tiegħek bla tarf. U meta noqgħod quddiem it-tron Tiegħek, l-ewwel innu li nkantalek ikun wieħed lill-ħniena Tiegħek. Dinja msejkna, minix sejra ninsiek. Għalkemm jiena nħoss li malajr ser negħreq f'Alla bħallikieku f'oċejan ta' hena, dan ma jżommnix milli nerġa' lura fid-dinja sabiex nagħmel il-kuraġġ lill-erwieħ u nħeġġiġhom sabiex jafdaw fil-ħniena ta' Alla. Fil-fatt din l-immersjoni tiegħi f'Alla tagħtini l-possibilita' li naħdem kemm u kif irrid. Filwaqt li qiegħda nikteb dan, nista' nisma' lil Satana jheżżeż snienu. Hu ma jiflaħx għall-ħniena ta' Alla, u l-ħin kollu jsabbat l-affarijiet fiċ-ċella tiegħi. Imma tant inħoss il-qawwa ta' Alla ġewwa fija li lanqas biss jimpurtani li l-għadu tas-salvazzjoni tagħna jitlagħlu, u nkompli nikteb bi kwieti. O tjubija ta' Alla li ħadd ma jista' jifhimha, li tħarisna ma' kull pass li aħna nagħmlu, jalla l-ħniena Tiegħek tiġi mfaħħra bla heda. Il-fatt li Inti sirt ħu l-bnedmin u mhux ħu l-anġli, huwa miraklu tal-misteru tal-ħniena Tiegħek li ħadd ma jista' jifhmu. Il-fiduċja tagħna kollha qiegħda Fik, ħuna mwieled l-ewwel, Ġesu' Kristu, veru Alla u veru Bniedem. Qalbi tibda tferfer bil-ferħ meta tara kemm Hu tajjeb Alla magħna, bnedmin imsejkna u ingrati. Bħala prova tal-imħabba Tiegħu, jagħtina fil-persuna ta' Ibnu, d-don li qatt ma nistgħu nifhmu. Matul l-eternita' kollha, qatt m'aħna ser naslu biex nifhmu dan il-misteru ta' mħabba. O umanita', għaliex taħseb hekk ftit fuq il-fatt li Alla jinsab tassew fostna? O Ħaruf ta' Alla, ma nafx x'għandi nammira l-ewwel Fik: il-ħlewwa Tiegħek, il-ħajja moħbija Tiegħek, il-fatt li Inti battalt Lilek innifsek minħabba l-bniedem, jew il-miraklu għadu għaddej tal-ħniena Tiegħek, li tbiddel lill-erwieħ u terfagħhom 'il fuq għall-ħajja eterna. Għalkemm Inti tinsab moħbi b'dan il-mod, is-setgħa bla tarf Tiegħek tidher iktar ċara hawnhekk milli meta Inti ħlaqt il-bniedem. Għalkemm is-setgħa tal-ħniena Tiegħek qiegħda taħdem fil-ġustifikazzjoni tal-midneb, imma l-ħidma Tiegħek hi tenera u moħbija. Dehra ta' Omm Alla, F'nofs dija kbira, rajt lil Omm Alla liebsa libsa bajda, imdawra b'ċinturin tad-deheb; u kien hemm kwiekeb żgħar, tad-deheb ukoll, fuq il-libsa kollha, bi kmiem forma ta' V maqluba, infurrati bid-deheb. Il-mantell tagħha kien ikħal kulur is-sema, mitfugħ ħafif fuq l-ispallejn. Velu trasparenti kien qed jgħattilha rasha ħafif ħafif, filwaqt li xagħarha twil kien imżejjen b'kuruna tad-deheb fuqu li kienet tispiċċa fi slaleb żgħar. Fuq ix-xellug kienet qiegħda żżomm il-Bambin Ġesu' f'dirgħajha. Kien għadni qatt ma rajt il-Verġni Mbierka f'din is-sura. Imbagħad hi ħarset lejja u qaltli : Jiena Omm Alla tas-Saċerdoti. Ma' dan il-kliem, Hija niżżlet lil Ġesu' fl-art minn fuq dirgħajha, għolliet idha l-leminija lejn is-sema u qalet: O Alla bierek lill-Polonja, bierek lis-saċerdoti. Imbagħad reġgħet kellmitni għal darb'oħra: Għid lis-saċerdoti dak li inti rajt. Iddeċidejt li mal-ewwel ċans (li jkolli) li nara lil Patri (Andrasz) kont sejra ngħidlu; imma waħdi ma nista' nifhem xejn minn din id-dehra. O Ġesu' tiegħi, Inti tista' tara kemm jiena grata lejn Dun Sopocko, li tant mexxa 'l quddiem l-Opra Tiegħek. Dik ir-ruħ, li hi tant umli, kellha tissaporti t-tempesti kollha. Ma ħalliex lilu nnifsu jaqta' qalbu mill-kuntrarju, imma wieġeb bil-fedelta' għas-sejħa ta' Alla. + Waħda mis-sorijiet kellha d-dmir li ddur bil-morda, imma tant kienet traskurata li wieħed kellu verament jipprattika l-mortifikazzjoni. Darba, kont iddeċidejt li nkellem lis-superjura dwar din il-ħaġa, imma mbagħad smajt vuċi ġewwa ruħi: Issaportiha bil-paċenzja; xi ħaddieħor ser jgħidilha. Imma s-servizz baqa' l-istess għal xahar sħiħ. Meta sa fl-aħħar stajt ninżel fir-refettorju u għar-rikreazzjoni, smajt dan il-kliem ġewwa ruħi: Issa xi sorijiet oħrajn ser jitkellmu dwar is-servizz traskurat ta' dik is-soru, imma inti għandek iżżomm is-skiet u titkellimx dwar din il-ħaġa. U f'dak il-ħin bdiet tinstema' l-kritika ħarxa dwar dik is-soru, imma hi ma kellha xejn (xi tgħid) biex tiddefendi lilha innfisha, u s-sorijiet kollha flimkien qalu, "Sor, aħjar tara kif se tagħmel biex ittejjeb is-servizz tiegħek mal-morda." Jiena sibt li xi kultant il-Mulej ma jkunx iridna nitkellmu waħidna; Huwa għandu l-mezzi Tiegħu u jaf meta għandu jitkellem. Illum jiena smajt dan il-kliem: Fil-Patt il-Qadim Jiena bgħatt il-profeti għand il-bnedmin bis-sajjetti f'idejhom. Illum Jiena qiegħed nibgħatek bil-ħniena Tiegħi għand in-nies tad-dinja kollha. Jiena ma rridx nikkastiga lill-umanita' li qiegħda tbati, imma nixtieq infejjaqha u nrossha mal-Qalb Tiegħi mimlija ħniena. Jiena nuża l-kastig meta huma stess iġegħluni nġib ruħi b'dan il-mod; idi ma tkunx trid taqbad ix-xabla tal-ġustizzja. Qabel Jum il-Ħaqq Jiena qed nibgħat Jum il-Ħniena. Jiena weġibt, "O Ġesu', kellimhom Int lill-erwieħ, għax kliemi ma għandu l-ebda mertu." Ġ.M.Ġ L-istennija tar-Ruħ għall-miġja tal-Mulej. Jiena ma nafx, O Mulej, x'ħin ser tiġi Inti. U għalhekk nishar il-ħin kollu u nħejji ruħi Bħala għarusa magħżula Tiegħek, Għax naf li Int tħobb tiġi mingħajr ma tavża minn qabel. Imma ruħ safja tinduna bik mill-bogħod, O Mulej. Jiena qiegħda nistenniek, Mulej, fil-kalma u s-skiet, B'xenqa kbira ġewwa qalbi. U b'xewqa li ma nistax nrażżanha Inħoss li mħabbti għalik qiegħda tinbidel f'nar U li għad togħla sas-sema bħal fjamma fl-aħħar ta' ħajti, U mbagħad naqta' x-xewqat kollha tiegħi. Ejja, mela, sa fl-aħħar, Mulej tiegħi l-iktar ħelu U ħu din il-qalb għatxana tiegħi Hemm, fid-dar Tiegħek fil-postijiet għoljin tas-sema, Fejn tibqa' għaddejja l-ħajja eterna Tiegħek. Il-ħajja f'din l-art hi biss agunija, Ladarba qalbi tħoss li maħluqa għal affarijiet għoljin. Għax il-wita ta' din il-ħajja ma fiha l-ebda interess għalija, Għax pajjiżi hu fis-sema – dan jiena nemmnu bis-sħiħ. (Tmiem tal-Ħames Pitazz)
Djarju ta' Swor Fawstina – Il-5 Pitazz (par.1581-1589)